Willelmus, decanus Autissiod., omnibus presentes litteras inspecturis salutem in Domino. Noveritis quod cum abbatissa Beati-Juliani Autiss. bone memorie, Eluisa, concessisset defuncto Michaeli de Sancto-Amatore quandam vineam sitam in territorio quod dicitur Morat; dicto Michaele de medio sublato, abbatissa Maltidis (sic) dictam vineam sasiri fecit. Magister, vero, Radulphus, filius dicti Michaelis, dictam abbatissam Maltidim traxit in causam dicens quod dicta vinea sibi non patri suo ad vitam ab abbatissa Eluisa fuerat concessa; qui magister penitus in probatione defecit. Maltidis, vero, abbatissa, ad preces bonorum virorum dictam vineam dicto magistro contulit tota vita sua possidendam, tali condicione quod ipse annuatim daret decem sol. ad refectionem sanctimonialium Beati-Juliani, et eo de medio sublato, dicta vinea ad ecclesiam Beati-Juliani libere reverteretur. Mortuo, vero, dicto magistro Radulpho, Matildis abbatissa dictam vineam sasivit sicut suam. Bernardus, vero, et Elisabeth, liberi sepedicti Michaelis reclamaverunt in presencia nostra, dicentes quod dicta vinea concessa fuerat patri suo in perpetuum; quibus diebus multis assignatis ad intentionem suam probandam penitus defecerunt. Dicti, vero, Bernardus et Elisabeth et Maria, soror eorum, videntes quod ipsi nullum jus habebant in dicta vinea, eam abbatisse Matildi quitaverunt. Maltidis, vero, abbatissa, adtendens servitium quod ecclesie Beati-Juliani predictus Michael impenderat, de mera sua liberalitate contulit sepedictam vineam Elisabeth, filie dicti Michaelis, ad vitam suam, tali conditione quod ipsa annuatim dabit decem sol. in octava Omnium-Sanctorum, ad refectionem sanctimonialium Beati-Juliani. Ea, vero, de medio sublata, dicta vinea ad ecclesiam Beati-Juliani libere revertetur. Datum, in vigilia Beati-Martini hyemalis, anno Gracie millesimo ducentesimo septimo decimo, mense novembris.